Dit kan wees omdat sy naam eenvoudig net te generies was om ’n blywende indruk op jou grysstof te laat tydens sy transito van een oor na die ander. Mens kan ook sê dat ’n hele generasie kunstenaars insluitend Snoop Dogg, Ke$ha en Kurt Darren hom kan bedank vir hulle faam en die les wat hy namens hulle – die harde manier – geleer het. Ons kan spekuleer oor die oorsaak, maar geskiedenis is geskryf en die boek is daar om te lees en uit te leer, want andersins gedra geskiedenis homself baie soos eerste jaar chemie: as jy dit ignoreer gaan jy dit herhaal.
Pinotage was nie altyd só gewild nie, veral nie buite ons land se grense nie. ’n Groep Britse Wynmeesters op besoek in die 70’s het die wyn as “walglik” beskryf, en vergelyk met die reuk van geroeste staal en industriële verf-verwyderaar. Dis veertig jaar later en daar is ’n nuwe generasie Pino’s wat iets te sê het daaroor, ’n boodskap wat Kagiso Rabada sommer persoonlik gaan aflewer het.
As jy hierdie winter ’n wyn wil koop om iemand te beïndruk kan jy vir hulle ’n Rhône blend oopmaak en hulle vertel van die klassieke, dog konserwatiewe, Noordelike streek van Rhône en die relatief revolutionêre Suidelike streek. Jy kan hulle vertel van die wyn se geskiedenis met die Pous en van al die Franse appellations totdat hulle begin verlang na mense wat hulle nooit geken het nie en lande wat hulle nog nooit gesien het nie. Jy kan dit alles doen want jy weet om Rhône uit te spreek sodat dit rym met die ‘Stone’ van Stone Cold Steve Austin.
Okay ja, die regte woord is ‘oënologie’, maar min mense anders as ’n oënoloog weet wat dit is en net ’n ornitoloog weet dat dit níe die studie van voëls is nie. En ons wil die aandag hou op wat belangrik is, want alhoewel meeste ouens weet hoe om ’n vuur aan die gang te kry gaan hy jou snaaks uitkyk as jy hom vra om ’n pakkie charcoal te oksideer. So kom ons gesels oor wyn en die studie daarvan. Alhoewel mens moet onthou, soos enige kollega wat onlangs by ’n musiek/yoga-fees was ook vir jou sal sê, dat jy nie die musiek kan geniet as jy te veel op die proses konsentreer nie. So met baie dinge in die lewe en so ook met wyn.